Anatoli Gromõko (1983)
**Anatoli Andrejevitš Gromõko** (valgevene keeles Анатоль Андрэевіч Грамыка; vene keeles Анатолий Андреевич Громыко; 15. aprill 1932 Barysaŭ, Valgevene NSV – 25. september 2017 Moskva) oli Venemaa rahvusvaheliste suhete spetsialist, afrikanist ja diplomaat, Venemaa Teaduste Akadeemia korrespondentliige.

Ta oli kauaaegne  NSV Liidu Teaduste Akadeemia Aafrika Instituudi direktor. 2010. aastast töötas ta Moskva Riiklikus Ülikoolis mittekoosseisulise professorina. Tema peamised uurimisalad olid uus maailmakord, Aafrika koht rahvusvahelistes suhetes, võitlus terrorismiga, ÜRO roll ja tulevik ning USA välispoliitika.

Ta tegutses diplomaadina ja teenis välja 1. järgu erakorralise ja täievolilise saadiku diplomaatilise teenistusastme.

Haridus- ja töökäik
-------------------

Ta lõpetas 1954. aastal Moskva Riikliku Rahvusvaheliste Suhete Instituudi ja 1957. aastal samas aspirantuuri. Ta kaitses 
1957. aastal ilmunud oma raamatu "Конгресс США - выборы, организация, полномочия" põhjal 1958. aastal õigusteaduste kandidaadi kraadi. 1970. aastal kaitses ta ajaloodoktori kraadi väitekirjaga "Приход к власти и внешняя политика правительства Кеннеди".

Aastatel 1954–1966 ja 1973–1976 töötas ta diplomaadina. Aastatel 1966–1968 töötas ta  NSV Liidu Teaduste Akadeemia Aafrika Instituudi ja 1968–1973  USA ja Kanada Instituudi sektorijuhatajana. Aastatel 1976–1991 oli ta TA Aafrika instituudi direktor ja 2003–2010 sealsamas peateadur. 2010. aastast töötas ta Moskva ülikoolis maailmapoliitika teaduskonna rahvusvaheliste organisatsioonide ja maailma poliitiliste protsesside kateedris mittekoosseisulise professori ja peateadurina.

Tunnustus
---------

* 1980 – NSV Liidu riiklik preemia (õpiku "Внешняя политика Советского Союза" autorite kollektiivi koosseisus)
* 1981 – valiti NSV Liidu Teaduste Akadeemia korrespondentliikmeks (algselt kuulus majandusteaduse osakonda, praegu kuulub Venemaa Teaduste Akadeemia globaalprobleemide osakonna rahvusvaheliste suhete sektsiooni)

Ta valiti ka Madagaskari Teaduste Akadeemia ja Maroko Kuningliku Akadeemia välisliikmeks ning Leipzigi Ülikooli audoktoriks.

Raamatud
--------

* 1957: "Конгресс США. Выборы, организация, полномочия". Москва
* 1971: "1036 дней президента Кеннеди". Москва
* 1978: "Внешняя политика США: уроки и действительность, 60-70-е годы". Москва
* 1979: "Конфликт на юге Африки. Международный аспект". Москва
* 1981: "Африка: прогресс, трудности, перспективы". Москва
* 1984: "Маски и скульптура Тропической Африки". Москва
* 1997: "Андрей Громыко. В лабиринтах Кремля". ИПО "Автор", ISBN 5852120839
* 2009: "Андрей Громыко. Полет его стрелы. Воспоминания и размышления сына". Научная Книга, ISBN 9785913930439
* 2012: "Метаморфозы нашего времени. Избранное". Москва: Весь мир, ISBN 9785777705143
* 2016: "Уроки мировой политики. Порядок или правопорядок?". Нестор-История, ISBN 9785446908653

Isiklikku
---------

Ta on Andrei Gromõko poeg. Tema vanem poeg Igor Gromõko (s. 1954) on diplomaat, kes aastatel 2009–2014 töötas Venemaa alalise esindajana SRÜ peakorteri juures Minskis. Noorem poeg Aleksei Gromõko on politoloog.

Viited
------

1. 1 2  КАДРОВЫЙ СОСТАВ КАФЕДРЫ. fmp.msu.ru
2. 1 2 3  Громыко Анатолий Андреевич. ras.ru
3. ↑  ГРОМЫКО АНАТОЛИЙ АНДРЕЕВИЧ[*alaline kõdulink*]. fmp.msu.ru

Välislingid
-----------

|  |  |
| --- | --- |
|  | Pildid, videod ja helifailid Commonsis: **Anatoli Gromõko** |

* Презентация книги профессора МГУ Анатолия Андреевича Громыко. 16.09.2016. fgp.msu.ru
* Три поколения Громыко. gromyko.ru